CELEX: 32022R0244
Language: bg
Date: 2021-09-24 00:00:00
Title: Делегиран регламент (ЕС) 2022/244 на Комисията от 24 септември 2021 година за допълнение на Регламент (ЕС) 2019/2033 на Европейския парламент и на Съвета чрез регулаторни технически стандарти, с които се определя размерът на общия маржин за изчислението на К-фактора „предоставен клирингов маржин“ (K-CMG) (текст от значение за ЕИП)

22.2.2022   
               
               
                  BG
               
               
                  Официален вестник на Европейския съюз
               
               
                  L 41/1
               
            
         ДЕЛЕГИРАН РЕГЛАМЕНТ (ЕС) 2022/244 НА КОМИСИЯТА
         от 24 септември 2021 година
         за допълнение на Регламент (ЕС) 2019/2033 на Европейския парламент и на Съвета чрез регулаторни технически стандарти, с които се определя размерът на общия маржин за изчислението на К-фактора „предоставен клирингов маржин“ (K-CMG)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/2033 на Европейския парламент и на Съвета от 27 ноември 2019 г. относно пруденциалните изисквания за инвестиционните посредници и за изменение на регламенти (ЕС) № 1093/2010, (ЕС) № 575/2013, (ЕС) № 600/2014 и (ЕС) № 806/2014 (1), и по-специално член 23, параграф 3, третата алинея от него,
         като има предвид, че:
         
                     (1)
                  
                  
                     За да се определи начинът на изчисляване на размера на общия изискван маржин по член 23, параграф 2 от Регламент (ЕС) 2019/2033 и за да се осигурят повече яснота и последователност по отношение на компонентите му, следва да се поясни, че в размера на общия изискван маржин се включват всички обезпечения, които клиринговият член изисква съгласно своя модел за изискванията за маржин.
                  
               
                     (2)
                  
                  
                     По силата на член 23, параграф 2 от Регламент (ЕС) 2019/2033 за изчислението на К-CMG се използва общият маржин, изискван ежедневно. Когато клиринговите членове променят изисквания маржин в рамките на деня, това води до повече от едно искане за предоставяне на маржин в рамките на същия ден. За да се предотврати несигурността за това кое от посочените изисквания за маржин да се използва и като се има предвид, че за изчислението на К-CMG трябва да се използва третият по големина размер за период от три месеца, е необходимо да се определи, че дневният размер на изисквания маржин следва да бъде най-голямото от посочените изисквания за маржин за даден ден.
                  
               
                     (3)
                  
                  
                     Инвестиционните посредници може да използват клиринговите услуги на множество клирингови членове. За позициите, за които се прилага К-CMG, определянето на размера на общия маржин, изискван от инвестиционния посредник, следва да бъде всеобхватно и да включва пълния маржин, изискван от всички клирингови членове. Следователно, когато инвестиционният посредник използва К-CMG за позициите, които подлежат на клиринг от множество клирингови членове, CMG следва да бъде изчисляван като сбор на маржините, изисквани от всички клирингови членове. Съответно инвестиционният посредник следва първо да изчисли общия дневен размер на изисквания маржин като сбор на общите маржини, изисквани от всички клирингови членове, и след това да определи третия най-голям размер на общите маржини, изисквани ежедневно по силата на член 23, параграф 2 от Регламент (ЕС) 2019/2033.
                  
               
                     (4)
                  
                  
                     За прилагането на К-CMG на база портфейл, когато целият портфейл подлежи на клиринг или предоставяне на маржин, трябва да бъдат изпълнени условията по член 23, параграф 1 от Регламент (ЕС) 2019/2033. Затова за портфейл от преминали клиринг позиции, отнесени към едно бюро за търгуване, може да се ползва К-CMG, докато същевременно за портфейл от преминали клиринг позиции, отнесени към друго бюро за търгуване, може да се ползва К-факторът „риск във връзка с нетните позиции“ (К-NPR). За да не се допуска арбитраж, използването на K-CMG и K-NPR за всички бюра за търгуване следва да бъде последователно. Затова за бюрата за търгуване, които са сходни от гледна точка на стопанската си стратегия и позициите си в търговския портфейл, следва да се прилага еднакъв подход.
                  
               
                     (5)
                  
                  
                     За целите на преценката по член 23, параграф 1, буква д) от Регламент (ЕС) 2019/2033 от компетентния орган следва да се изисква да преценява дали подходът на К-CMG е целесъобразен, доколкото отразява рисковия профил на позициите в търговския портфейл на инвестиционния посредник. Всеки инвестиционен посредник следва да бъде задължен редовно да сравнява собствената си оценка на риска с маржините, които изискват клиринговите членове, за да преценява дали тези маржини все още са годен показател за равнището на риска за пазара от инвестиционния посредник. Към момента на преценката от страна на компетентния орган инвестиционният посредник следва да направи сравнение между капиталовите изисквания въз основа на K-NPR и съответно на K-CMG и да може приемливо да обоснове разликата между тези капиталови изисквания пред компетентния орган. Преценката на компетентния орган следва да бъде положителна само когато са изпълнени всички тези условия. В частност, компетентният орган следва да се увери, че инвестиционният посредник може да следи и приемливо да обосновава разликата между резултатите от прилагането на двата метода – K-NPR и K-CMG, особено при големи различия между изискваните маржини.
                  
               
                     (6)
                  
                  
                     Честото преминаване от K-NPR към K-CMG или обратно е явен признак за възможно несъразмерно с целта или неразумно използване на капиталовите изисквания. Недопускането на регулаторен арбитраж е възможно чрез ограничаване на честотата на прехвърляне на позициите от единия метод към другия. Изискването един от двата метода да се използва постоянно за едно бюро за търгуване за поне две години би било съразмерно с целта за справяне с риска от регулаторен арбитраж. Все пак в изключителни случаи (напр. при преустройство на дейността), когато дадено бюро за търгуване се промени до такава степен, че да може да се смята за различно бюро за търгуване, компетентният орган следва да разреши на инвестиционния посредник да смени методите преди изтичането на двугодишния срок.
                  
               
                     (7)
                  
                  
                     Настоящият регламент е съставен въз основа на проектите на регулаторни технически стандарти, предадени на Комисията от Европейския банков орган (ЕБО).
                  
               
                     (8)
                  
                  
                     ЕБО проведе открити обществени консултации по проектите на регулаторни технически стандарти, въз основа на които е съставен настоящият регламент, анализира свързаните с тях потенциални разходи и ползи и поиска становище от Групата на участниците в банковия сектор, създадена по силата на член 37 от Регламент (ЕС) № 1093/2010 на Европейския парламент и на Съвета (2),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изчисление на размера на общия изискван маржин
            
               1.   Размерът на общия маржин по член 23, параграф 2 от Регламент (ЕС) 2019/2033 е изискваният размер на обезпечението, който включва първоначалния маржин, вариационния маржин и другите обезпечения, които клиринговият член изисква въз основа на своя модел за изискванията за маржин по отношение на инвестиционния посредник за бюрото за търгуване, за което се прилага K-CMG. За целите на настоящия регламент „бюро за търгуване“ е бюро за търгуване съгласно определението по член 4, параграф 1, точка 144 от Регламент (ЕС) № 575/2013 на Европейския парламент и на Съвета (3).
            
            
               2.   Когато клиринговият член не разграничава маржините, изисквани за бюрото за търгуване, за което се прилага K-CMG, и маржините, изисквани за другите бюра за търгуване, инвестиционният посредник смята всички маржини, изисквани за всички бюра за търгуване, за маржини по параграф 1.
            
            
               3.   Таксите, които инвестиционният посредник плаща на клиринговия член за услугите му като клирингов член, не се смятат за маржини по параграф 1.
            
            
               4.   Когато клиринговият член актуализира общия изискван маржин повече от веднъж дневно, размерът на общия изискван маржин за този ден е най-големият размер измежду размерите на общите маржини, изисквани от този клирингов член през този ден.
            
            
               5.   Когато инвестиционният посредник използва услугите на няколко клирингови члена за бюрата за търгуване, за които се прилага K-CMG, размерът на общия маржин по член 23, параграф 2 от Регламент (ЕС) 2019/2033 се изчислява ежедневно като сбор на размерите на маржините, изисквани от всеки клирингов член съгласно параграф 1 от настоящия член.
            
         
         
            Член 2
            Предотвратяване на арбитраж
            
               1.   Изискването по член 23, параграф 1, буква д) от Регламент (ЕС) 2019/2033 е изпълнено, когато са удовлетворени всички долупосочени условия:
               
                           а)
                        
                        
                           когато инвестиционният посредник изчислява капиталовите изисквания въз основа на K-CMG за портфейл от преминали клиринг позиции, отнесени към едно бюро за търгуване, той прилага същия метод за всички позиции на това бюро за търгуване за непрекъснат срок от поне 24 месеца, освен ако стопанската стратегия или стопанските дейности на групата от дилъри на това бюро за търгуване са се променили до такава степен, че групата може да бъде смятана за различно бюро за търгуване;
                        
                     
                           б)
                        
                        
                           инвестиционният посредник използва K-CMG последователно за всички бюра за търгуване, които са сходни от гледна точка на стопанската си стратегия и позициите си в търговския портфейл;
                        
                     
                           в)
                        
                        
                           инвестиционният посредник е въвел политики и процедури, които показват, че изборът на портфейл или портфейли, за които се прилага K-CMG, би отразявал рисковете по позициите в търговския портфейл на инвестиционния посредник, в т.ч. очакваните периоди на държане, прилаганите търговски стратегии и времето, което би било нужно за хеджиране или управление на рисковете по позициите в търговския портфейл;
                        
                     
                           г)
                        
                        
                           инвестиционният посредник е въвел политики и процедури, които му дават възможност да сравнява капиталовите изисквания, изчислени въз основа на K-CMG, с капиталовите изисквания, изчислени въз основа на K-NPR, и приемливо да обосновава всяка разлика между тях, отчитайки факторите по параграф 2, във всеки един от следните случаи:
                           
                                       i)
                                    
                                    
                                       когато промяна на стопанската стратегия на бюро за търговия води до промяна с 20 % или повече на капиталовите изисквания за това бюро за търгуване въз основа на подхода K-CMG;
                                    
                                 
                                       ii)
                                    
                                    
                                       когато промяна на модела за изискванията за маржин на клиринговия член води до промяна на изискваните маржини с 10 % или повече за същия портфейл от базови позиции за дадено бюро за търгуване;
                                    
                                 
                     
                           д)
                        
                        
                           инвестиционният посредник използва резултата от изчислението на K-CMG в своите правила за управлението на риска и редовно сравнява резултатите от собствената си оценка на риска с маржините, които изискват клиринговите членове;
                        
                     
                           е)
                        
                        
                           инвестиционният посредник е сравнил капиталовите изисквания, изчислени въз основа на K-CMG, с капиталовите изисквания, изчислени въз основа на K-NPR, за всяко бюро за търгуване към момента на преценката на компетентния орган и е представил пред този орган приемлива обосновка за всяка разлика между тях, отчитайки факторите по параграф 2.
                        
                     
            
               2.   За целите на параграф 1, букви г) и е) компетентният орган отчита долупосочените фактори, за да прецени дали е обоснована разликата между капиталовите изисквания, изчислени въз основа на K-CMG и съответно въз основа на K-NPR:
               
                           а)
                        
                        
                           връзката със съответните търговски стратегии;
                        
                     
                           б)
                        
                        
                           правилата на инвестиционния посредник за управлението на риска;
                        
                     
                           в)
                        
                        
                           равнището на общите капиталови изисквания на инвестиционния посредник, изчислено по реда на член 11 от Регламент (ЕС) 2019/2033;
                        
                     
                           г)
                        
                        
                           резултатите от процеса на надзорния преглед и оценяване, ако са на разположение.
                        
                     
         
         
            Член 3
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 314, 5.12.2019 г., стр. 1.
         
            (2)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
         
            (3)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).